Simona Halep (4 WTA) primește o veste nesperată: Agnieszka Radwanska (6 WTA), singura jucătoare care o mai putea depăși în clasament în această săptămână, a pierdut în optimile de la Dubai, scor 4-6, 6-2, 2-6 cu Catherine Bellis (70 WTA).

Halep nu joacă, dar are noroc

Halep nu a putut evolua la Dubai după ce s-a accidentat la genunchi, dar constănțeanca se consolează cu faptul că va fi în continuare numărul 4 mondial în tenisul feminin! Asistăm la o situație oarecum neașteptată, ținând cont că trei jucătoare erau cotate cu șanse să o devanseze pe Simona în clasament în această săptămână: Cibulkova (5 WTA), Radwanska (6 WTA) și Muguruza (7 WTA). Halep răsuflă ușurată însă, după ce toate cele trei urmăritoare au fost eliminate prematur la turneul de categorie Premier 5.

Simona își păstrează locul în clasament, profitând de trei rezultate suprinzătoare

Cibulkova era cea mai periculoasă jucătoare pentru Halep, ținând cont că slovaca avea nevoie de doar două victorii pentru a-i lua locul jucătoarei antrenate de Darren Cahill. Dominika a pierdut la debut în fața Makarovei, scor 2-6, 6-4, 2-6, iar în aceeași fază a cedat și Muguruza, jucătoare care era obligată să triumfe la Dubai pentru a o depăși pe Halep: abandon la 1-4 pentru Bondarenko. Tot de câștigarea titlului avea nevoie și Radwanska, dar toate șansele polonezei au fost spulberate miercuri seară, după 4-6, 6-2, 2-6 cu Bellis.

Simona Halep își păstrează poziția pe care a început sezonul, deși a declarat forfait în ultimele două săptămâni, atât la Doha, cât și la Dubai. Norocul ei a fost că nu a avut puncte de apărat la respectivele turnee arabe, în cadrul cărora a pierdut la debut în 2016: 7-6, 4-6, 1-6 cu Elena Vesnina și 6-7, 2-6 în fața Anei Ivanovic.